21 Oktober: Delf in God se Woord.. – Jan van der Watt - www.bybelkennis.co.za
by Mitch Kalp · Published 21/10/2017 · Updated 18/10/2017
2 Tim 3:10-4:5 (fokus 3:14-4:5)
‘n Onderwyser kla eenmaal by ‘n kind dat hy nou twee maal dieselfde opstel oor sy besoek aan die dieretuin ingegee het. “Ja, maar dit was dieselfde besoek”, kom die antwoord terug. Party dominees klink soms ook so: hulle gee jou elke tweede Sondag dieselfde preek, net in ander woorde. Dan verwag hulle jy moet entoesiasties sit en luister.
Die Bybel is oneindig ryk in inhoud – dit is die Here se manier om dit wat Hy dink by ons uit te kry. Dit is die Here se skatkis van inligting wat Hy vir ons gegee het om in te delf en rond te krap. Soos 3:16 ook sê, die Here wil ons so leer, reghelp, vertel hoe om te leef, wys wat ons moet verwag, op die regte pad hou, en wat nog alles. Die grootste onreg wat ‘n dominee of jy jouself kan aandoen is om net ‘n paar skatte wat bo lê op te tel en oor en oor daarna te kyk. Jou geestelike lewe gaan dan ook so begin lyk: maer en eensydig ontwikkel.
Vir ‘n normale, gesonde en gebalanseerde geestelike lewe moet jy ‘n verskeidenheid geestelike disse inkry. Maar jy kry dit nie altyd nie. Paulus waarsku hier teen mense wat net vir ander vertel wat hulle graag wil hoor (3). Hulle probeer eerder in hulle eie gewildheid belê in plaas daarvan om die Here se skatte uit te deel. Ander dink weer hulle is geroepe om vermaaklikheidsterre te wees (4). Hulle gee nie om wat hulle vir gelowiges opdis nie, net solank hulle vermaak. Daarom moet jy na elke preek vra wat jy geleer het; en as jy agterkom jou aandag was meer by die optrede as by die inhoud, moet die rooi ligte aangaan. Maar die fout kan ook by jouself lê. Jy kan dag vir dag by God se skatkis verbystap en net ‘n vinnige loer gee. So gaan jy nie gebalanseerd die dieptes van sy rykdom ontdek nie.
Gun jouself die kans om ‘n diep, gebalanseerde Christen te wees. Krap, delf, soek, ontdek die dieptes van God se rykdom in sy woord.
by Mitch Kalp · Published 17/05/2017 · Last modified 16/05/2017
Laaste 365 Dae: 267,126